
PËR HAPJEN E PROGRAMEVE TË STUDIMIT, TË CIKLIT TË DYTË,  PRANË SHKOLLËS SË LARTË UNIVERSITARE PRIVATE “SEVASTI & PARASHQEVI QIRIAZI”
 
Në mbështetje të nenit 100 të Kushtetutës dhe të neneve 4, pika 2, 43, 44  e 45  të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 
VENDOSI:
                                           
1. Hapjen  e programeve të studimit, të ciklit të dytë, pranë shkollës së lartë universitare private “Sevasti & Parashqevi Qiriazi”, me seli në Tiranë, të studimeve “Master i nivelit të parë” (MNP) në: 
a)  Administrim biznesi,
b)  Financë,
c)  Kontabilitet. 
2.  Studimet në “Master i nivelit të parë” (MNP) synojnë arsimimin dhe trajnimin e mëtejshëm profesional. Këto programe studimi do të realizohen me së paku 60 kredite, me kohëzgjatje normale 1 vit. Në përfundim të këtyre studimeve lëshohet diploma “Master i nivelit të parë” (MNP), përkatësisht në:
a)  Administrim biznesi,
b)  Financë,
c)  Kontabilitet. 
3.  Ngarkohet shkolla e lartë universitare private “Sevasti & Parashqevi Qiriazi” që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit  nga një personel akademik me kualifikimin e nevojshëm dhe sipas specialitetit. 
4.  Shkolla e lartë universitare private “Sevasti & Parashqevi Qiriazi” do ta fillojë veprimtarinë mësimore, për programet e studimit, të përcaktuara në pikën 1 të këtij vendimi, pasi të ketë marrë lejen përkatëse nga Ministri і Arsimit dhe Shkencës, por jo më vonë se dy javë para fillimit të vitit akademik.
Ministri e lëshon lejen pasi vlerëson se institucioni mësimor ka përmbushur angazhimet e deklaruara, në përputhje me udhëzimin e tij për këtë qëllim. 
5.  Ndryshimet në vendndodhje, plane, forma studimi dhe programe, si dhe në elemente të tjera, të miratuara, bëhen pas miratimit nga Ministria e Arsimit dhe Shkencës. 
6.  Shkolla e lartë universitare private “Sevasti & Parashqevi Qiriazi”, duhet t’u nënshtrohet procesit të akreditimit institucional dhe të këtyre programeve të studimit, brenda afateve të përcaktuara në ligjin në fuqi. 
7.  Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTRI 
Sali  Berisha
